Hof sê kinders moet na KZN kinderhuise terugkeer | Maroela Media
Die hooggeregshof in Pietermaritzburg het Woensdag beslis die sowat 200 kinders wat die afgelope naweek onverwags deur die KwaZulu-Natalse departement van maatskaplike ontwikkeling uit drie kinderhuise in die provinsie verwyder is, moet binne 36 uur na die huise terugkeer.
Oor die naweek is 146 kinders uit Môrester Ladysmith verwyder, 33 kinders uit Môrester Newcastle en 18 kinders uit Huis Meah in Newcastle nadat die departement na bewering klagtes oor die behandeling van die kinders in Môrester Ladysmith ontvang het.
Al drie kinderhuise behoort aan die KwaZulu-Natalse Christelike maatskaplike dienste (CSS) en word deur die staat gesubsidieer. Die kinders wat verwyder is, wissel van babas tot 18 jaar oud.
Ds. Gerhard Botha, uitvoerende hoof van CSS, het laat Woensdagmiddag gesê die hooggeregshof het die CSS se dringende aansoek dat die kinders na die kinderhuise moet terugkeer, toegestaan. "Die hof het beslis die kinders moet binne die volgende 36 uur na die kinderhuise teruggebring word. Hulle mag ook nie weer deur die departement uit die huise verwyder word nie," sê Botha.
"Die hof het ook die departement opdrag gegee om 'n deeglike ondersoek na die bewerings teen die kinderhuis te doen en dié ondersoek moet teen 18 Maart afgehandel wees. Dit is ook duidelik gestel dat die ondersoek op só 'n manier gedoen moet word dat die kinders nie verder getraumatiseer word nie. Die kinders se ouers en voogde moet ook geraadpleeg word tydens die ondersoek."
Botha sê die saak sal op 25 Maart weer voor die hof gebring word wanneer die regter sal besluit of die beslissing permanent gemaak sal word of nie.
Volgens Botha is daar ook 'n kostebevel in CSS se guns toegestaan.
"Soos ons herhaaldelik al gesê het, sal ons ons volle samewerking aan die departement gee in hul ondersoek en hulle sover moontlik hiermee ondersteun. Maar vir eers is ons net verheug. Ons kinders kom terug, prys die Here," sê Botha.
Ncumisa Ndelu, woordvoerder van die KwaZulu-Natalse departement van maatskaplike ontwikkeling, het aan Maroela Media gesê LUR Weziwe Thusi en Nokuthula Khanyile, die hoof van die departement, wag nog vir terugvoer van hul regspan oor die hofuitspraak. Ndelu het gesê die departement sal eers môre kommentaar kan lewer.
Maroela Media het vroeër berig die kinders is Vrydag en Saterdag skielik deur beamptes van die departement uit die drie kinderhuise verwyder en onder dwang na onbekende bestemmings geneem. Ndelu het Maandag aan Maroela Media gesê dié besluit is "in die beste belang van die kinders" geneem nadat bewerings van fisieke, verbale en emosionele mishandeling, asook rassisme by een van die kinderhuise onder die departement se aandag gekom het.
Botha het vroeër gesê hy dra geen kennis van dié bewerings nie en twyfel in die geloofwaardigheid van die aantygings, maar is heeltemal bereid dat 'n ondersoek daarna gedoen word.
Sal my geensins verbaas as hier weer 'n politiese gemotiveerde agenda hieragter sit nie.
Fantasties! Jammer dat die arme kinders so getraumatiseer is. Ons bid vir hulle en vir elke personneellid wat so 'n belangrike taak het.
Tipiese bravade van die hopelose spul, as julle iets wil doen doen dit net reg maar duidelik is julle onbevoeg en te arrogant om te vra hoe dit gedoen moet word.
Ek hoop net al die kinders word terug besorg. Dis vir my ontstellend dat hulle die kinders na die "ontvoering" begin rondskuif het…
Hierdie is niks nuuts nie, dit het al voorheen gebeur dat kinders net eenvoudig uit kinderhuise verwyder is…